»Religiøse mennesker har stadigvæk utrolig stor magt i Danmark. I det nuværende mediebillede sidder præster og teologer tungt på debatten, mens vi – religionshistorikere, der forholder sig analytisk og kritisk til religion – har meget svært ved at trænge igennem. Det er altså primært medlemmer af sekten, der fortæller om sekten. Vi vil være modstemmen, der kritiserer den magt og autoritet, som de religiøse gerne vil iklæde sig, og hiver dem helt ned på jorden, hvor de hører hjemme«.

Sådan lyder hensigtserklæringen fra religionshistoriker Jens-André P. Herbener, der på skift med fagfællen Mikael Rothstein hver søndag vil analysere og kritisere religion i Politikens debatsektion. Første klumme bringes om en uge.

Jens-André P. Herbener og Mikael Rothstein – mange har i dag et ret afslappet forhold til religion. Hvorfor er der behov for mere religionsanalyse og -kritik?